**JUDEŢUL SATU MARE *Anexa la Proiectul de hotărâre nr. \_\_\_\_\_\_\_\_\_\_\_\_\_\_\_\_2022***

**CONSILIUL JUDEŢEAN**

**DIRECŢIA DEZVOLTARE REGIONALĂ**

**Acord de Parteneriat**

Încheiat între,

**JUDEŢUL SATU MARE**, având sediul în Piața 25 Octombrie, nr. 1, județul Satu Mare, cod poștal 440026, telefon 0261-710651, fax 0261-716994, cod fiscal 3897378, cont RO91TREZ24A660601710130X SĂNĂTATE - SPITALE GENERALE - ALTE ACTIVE FIXE**,** deschis la Trezoreria municipiului Satu Mare, reprezentat prin ………… - Președinte al Consiliului Județean Satu Mare, denumit în continuare **,,Ordonator principal de credite/Lider de parteneriat”,**

și

**SPITALUL JUDEŢEAN DE URGENŢĂ SATU MARE,** având sediul în str. Ravensburg 1-3, mun. Satu Mare, județul Satu Mare, cod poștal 440192, telefon 0261-727050, fax 0261-727347, cod fiscal 3963722, cont RO19TREZ54621F480101XXXX, deschis la Trezoreria municipiului Satu Mare, reprezentat prin………………. - Manager interimar, denumit în continuare **,,Unitate sanitară beneficiară”,**

denumite în continuare, individual *“Parte”* și împreună *“Părți”*,

au convenit încheierea prezentului *Acord de parteneriat* în vederea depunerii, respectiv implementării Proiectului **,,Reabilitare, extindere și dotare Ambulatoriu de Specialitate Tășnad**”, în cadrul Investiției specifice: I1.3. Unități de asistență medicală ambulatorie, din cadrul Pilonului V: Sănătate și reziliență instituțională - Componenta 12: Sănătate, Planul Național de Redresare și Reziliență al României, după cum urmează:

**Art. 1 – Obiectul Acordului**

(1) Prezentul *Acord de Parteneriat*, denumit ȋn continuare *“Acordul”*, definește drepturile și obligațiile *Părților* și stabilește termenii și condițiile colaborării acestora ȋn vederea depunerii și implementării Proiectului **,,Reabilitare, extindere și dotare Ambulatoriu de Specialitate Tășnad**”, denumit în continuare *”Proiect”*.

(2) Prin prezentul *Acord,* *Unitatea sanitară beneficiară*împuternicește*Ordonatorul principal de credite/Liderul de parteneriat,* în vederea realizării documentației aferente *Proiectului* prevăzut la alin. (1), precum și încărcarea *Dosarului de finanțare* aferent acestuia, în conformitate cu Ghidul beneficiarului pentru investiţia specifică: I1.3. Unităţi de asistenţă medicală ambulatorie din cadrul Pilonului V: Sănătate şi rezilienţă instituţională - componenta 12: Sănătate - investiţia I1. Dezvoltarea infrastructurii medicale prespitaliceşti, aprobat prin Ordinul ministrului sănătății nr. 2735/2022.

**Art. 2 – Durata Acordului**

1. Prezentul *Acord* întră în vigoare la data semnării acestuia de către *Părți* și este valabil până la data la care *Proiectul* prevăzut la art. 1 alin. (1) este implementat, prin îndeplinirea condițiilor privind sustenabilitatea și durabilitatea acestuia, dar nu mai târziu de data de 30 iunie 2026.
2. Prin excepție de la prevederile alin. (1), în situația în care *Dosarul de finanțare* aferent *Proiectului* nu este aprobat pentru finanțare conform Planului Național de Redresare și Reziliență al României, prezentul *Acord* încetează de drept la data la care acesta este respins.

**Art. 3 – Principalele responsabilități ale Părților**

1. *Părțile* vor adopta toate măsurile necesare, în conformitate cu prevederile legale în vigoare, în vederea asigurării Obiectului prezentului *Acord,* precum și în vederea îndeplinirii obligațiilor acestora.
2. În vederea îndeplinirii Obiectului prezentului *Acord*, *Părțile* vor acționa în conformitate cu legislația națională și europeană aplicabilă.
3. *Părțile* își vor îndeplini obligațiile care le revin potrivit prezentului *Acord* cu eficiență, transparență și rigurozitate. Acestea se vor informa reciproc cu privire la orice aspect relevant în ceea ce privește cooperarea *Părților* în vederea implementării activităților care urmează a fi desfășurate. Acestea vor acționa cu bună-credință, în toate activitățile necesare implementării *Proiectului*, în interesul realizării acestuia cu succes conform Planului Național de Redresare și Reziliență al României.

**Art. 4 – Drepturile și Obligaţiile Ordonatorului principal de credite/Liderului de parteneriat**

(1) *Ordonatorul principal de credite/Liderul de parteneriat* este responsabil de informațiile și documentele cuprinse în *Dosarul de finanțare* aferent *Proiectului*, în conformitate cu Ghidul beneficiarului pentru Investiţia specifică: I1.3. Unităţi de asistenţă medicală ambulatorie din cadrul Pilonului V: Sănătate şi rezilienţă instituţională - componenta 12: Sănătate - Investiţia I1. Dezvoltarea infrastructurii medicale prespitaliceşti, aprobat prin Ordinul ministrului sănătății nr. 2735/2022, precum și în conformitate cu prevederile legale în vigoare.

(2) *Ordonatorul principal de credite/Liderul de parteneriat* este obligat să depună *Dosarul de finanțare* aferent *Proiectului,* în termenul prevăzut de *Ghidul beneficiarului* prevăzut la alin. (1).

(3) *Ordonatorul principal de credite* va realiza toate demersurile necesare, în conformitate cu prevederile legale în vigoare, în vederea adoptării *Hotărârii de aprobare a Proiectului,* prevăzută în Anexa la Ordinul ministrului sănătății nr.2735/2022privind aprobarea Ghidului beneficiarului pentru investiţia specifică: I1.3. Unităţi de asistenţă medicală ambulatorie din cadrul pilonului V: Sănătate şi rezilienţă instituţională - componenta 12: Sănătate - investiţia I1. Dezvoltarea infrastructurii medicale prespitaliceşti, în funcție de specificul acestuia.

(4) *Ordonatorul principal de credite* este obligat să numească persoane în cadrul unei echipe de implementare a proiectului, în conformitate cu prevederile *Ghidului solicitantului* prevăzut la alin. (1).

(5) *Ordonatorul principal de credite/Liderul de parteneriat* este obligat să respecte toate drepturile și obligațiile aferente participării la apelul de proiect din cadrul Investiţiei specifice: I1.3. Unităţi de asistenţă medicală ambulatorie din cadrul Pilonului V: Sănătate şi rezilienţă instituţională - componenta 12: Sănătate - Investiţia I1. Dezvoltarea infrastructurii medicale prespitaliceşti, Planul Național de Redresare și Reziliență al României.

(6) *Ordonatorul principal de credite/Liderul de parteneriat* are dreptul de a încărca *Dosarul de finanțare* aferent *Proiectului* pe platforma dedicată apelurilor de proiecte finanțate din Planul Național de Redresare și Reziliență al României, <https://proiecte.pnrr.gov.ro>.

**Art. 5 – Drepturile și Obligaţiile Unității sanitare beneficiare**

##### (1) *Unitatea sanitară beneficiară* are dreptul să fie consultată cu regularitate de către Ordonatorul principal de credite/Liderul de parteneriat, să fie informată despre progresul în implementarea Proiectului.

(2)În vederea efectuării verificărilor de către organismele abilitate, *Unitatea sanitară beneficiară* are obligația să acorde dreptul de acces la locurile și spațiile unde se implementează *Proiectul*, inclusiv acces la sistemele informatice care au legătură directă cu proiectul, și să pună la dispoziție documentele solicitate.

(3) Unitatea sanitară beneficiară are obligația să coopereze cu Liderul de parteneriat în vederea implementării activităților care urmează a fi desfășurate în Proiect.

**Art. 6 – Dispoziții finale**

(1) Orice comunicare între *Părți*, referitoare la îndeplinirea prezentului *Acord*, trebuie sa fie transmisă în scris.

(2) Orice document scris trebuie înregistrat atât în momentul transmiterii cât și în momentul primirii.

(3) Comunicările între *Părți* se pot face și prin telefon, fax sau e-mail cu condiția confirmării în scris a primirii comunicării.

*Părțile* au convenit să încheie astăzi, .............................., prezentul *Acord*, în două exemplare originale.

|  |  |
| --- | --- |
| **Ordonator principal de credite*,***  **Județul Satu Mare**  Consiliul Județean Satu Mare  Președinte, | **Unitate sanitară beneficiară*,***  **Spitalul Județean de Urgență Satu Mare** |

**PREŞEDINTE, DIRECTOR EXECUTIV,**

**Pataki Csaba Ştern Felicia Cristina**